Politiet efterlyser vidner i sag om råt overfald i grønt område.

En 22-årig mand, der forleden blev overfaldet med spark og slag i Horsens, er afgået ved døden.

Det oplyser politiet til Horsens Folkeblad tirsdag.

Overfaldet skete lørdag aften i det grønne område Lunden.

Den 22-årige blev bragt til behandling på Aarhus Universitetshospital i Skejby, men natten til tirsdag blev han erklæret død.

Vidner efterlyses

I løbet af påsken oplyste politiet, at offerets tilstand var yderst kritisk, og der har været flere opfordringer til vidner om at henvende sig.

To yngre mænd blev set løbe fra stedet efter overfaldet, som skete omkring klokken 18.40.

Hvad motivet er, kan vicepolitiinspektør Lars Peter Madsen ikke udtale sig nærmere om.

- Jeg kan oplyse, at vores efterforskning peger på, at mødet mellem de tre ikke var tilfældigt, siger han til Horsens Folkeblad.

Til Ritzau siger han, at de kendte hinanden i forvejen.